MASKYNBAL
Dycki tak bóło, że w karnawale,
ludzie chodziyli na maskynbale.
Wciepół żeś na sia lónt belejaki,
larwa na gymba, dlo niepoznaki,
wywijół żeś cołko noc „inkognito”
i jedyn ło drugim niy wiedzioł – fto to?
Bajtlom w przedszkolu bajstlujóm bale,
szkolorze balujom tyż w karnawale,
tóż i my modym pozowiściyli
i pyndzjónistóm bal my zrobiyli!
We fojerwerze znodli my sztela
- a że we Zwiónzku jes nos niywiela -
dokuplowali my kómbatantów,
ryncistów i inkszych markyrantów.
Prezes Kapucha, łod ZBOWID-owców,
przikludziół samych zdziadziałych gdowców.
Wciśli sie w uniformy wojskowe
i powcióngali maski gazowe.
Kapucha zaś, z kicholym czerwónym,
w kostim boczónia bół przebleczóny.
Łodepnół holcbajn, łopar ło ściana
i łobwieszóny ło swoja Ana,
na jednyj nodze skokać próbowoł,
porzónd na zolu jednak landowoł.
Zaś Ana, to jes prezesa baba,
co sie przeblókła bóła za żaba,
skiż swoi gymby łod ucha do ucha,
podano była echt na ropucha!
Nasze prezesy gorsze niy były
i tyż we gadzina sie wcielyły:
jedyn w barana, drugi w królika,
choby dziepiyro wyleźli z chlywika!
Józik Łociypa – prezes zarzóndu,
pewnikym skuli swojigo wyglóndu
- zajynczóm wargon jes naznaczóny -
w kostim królika bół przebleczóny!
Zaś Łociypino, baba Józika,
w bluzce różowyj i bez lajbika,
na rzić wcióngnyła knap kecka mini,
nó i na gymba – ryjok łod świni!
Drugi z prezesów, Keta Wicynty,
co skuli boksu mioł nos ształchniynty
i bezto larwy niy potrzebowoł -
- w starym kożuchu tryka udowoł.
Ślubno Wicynta, mianym Agata,
w usztrikowanych z bałmwoli szatach,
biydno łowieczka udować miała,
siedziała pod stołym i beczała!
Na cołki zali jo bół jedyny,
kery wyłómoł sie z tyj „gadziny”.
Skiż moji fresy- tak mi sie zdało-
za dźiobła bardzi mi pasowało!
Tóż żech sie przeblyk za piekelnika,
zaś za janioła – moja Marika.
Wszyscy łożykli – bal bół udany!
Jedyn Kapucha, połobijany,
mioł na tyn tymat inksze zdanie.
Dyć sie przekónać doł swoji Anie
i nóm łobiecoł – jak dożyjymy -
na bezrok juzaś bal zbajstlujymy!
Autor:Bernard Śmigała
afr_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn tpi_Latn szl_Latn pol_Latn vec_Latn vec_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn swh_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn run_Latn szl_Latn szl_Latn szl_Latn szl_Latn vec_Latn